Åge Storhaug

Åge Storhaug (1938–2012) var en norsk turner som representerte Klepp Idrettslag. Han deltok i to OL, var nordisk mester seks ganger og vant fjorten NM-gull og kongepokaler.

 Bakgrunn 
Åge Storhaug ble født i Klepp på Jæren og vokste opp på gården Storhaug. Da krigen kom i 1940 var faren Lars Storhaug formann i idrettslaget. De tyske okkupasjonsmaktene beslagla den lokale turnhallen, og turnapparatene ble da flyttet til låven på Storhaug. Åge trente her som barn og ungdom, med sin far som trener.SNL - Åge Storhaug - utdypning, besøkt 18. april 2012.

 Meritter 
Faren mente at allsidig trening var viktig, og Åge ble norsk militær mester i høyde, med 1,87.Stavanger Aftenblad 15. mai 2012. Minneord: Åge Storhaug er død.

Åge vant sin første NM-tittel ved junior-NM i 1956. Sin første seniortittel fikk han i 1958, da han vant NM i Kristiansand og fikk kongepokalen. Han vant alle NM-gull sammenlagt fram til 1972, bortsett fra NM i 1965, da han ble skadet under mesterskapet. Til sammen vant han 14 NM-gull og kongepokaler, samt ca. 100 NM-titler i enkeltapparater. 

I perioden 1961–1971 vant han samtlige seks nordiske mesterskap i turn. Han deltok i sitt første EM i 1957, og ved EM i 1965 fikk han sølvmedalje i sprang, og 5.-plass i mangekampen. Han deltok i flere landskamper og internasjonale stevner i disse årene, og han deltok ved OL i 1960 og OL i 1964. I 1960 kom han på 42.-plass sammenlagt, med 53,95 poeng i de obligatoriske øvelsene og 55,65 i de selvvalgte øvelsene. I 1964 kom han på 32.-plass, med hhv. 55,45 og 55,75 poeng. Hans beste plassering i OL var i bøylehest, der han kom på 14.-plass i 1964 med 9,45 i den obligatoriske øvelsen og 9,30 i selvvalgt. Landsmannen Harald Wigaard kom på femteplass i bøylehest i samme OL. 

Etter handelsgymnas i Stavanger studerte Storhaug økonomi i Köln fra 1962 til 1967. Her møtte han også Gloria fra Stockholm, som han senere giftet seg med. I Köln trente han med gode turnere fra Japan og TysklandNRK.no:Turnlegenden Åge Storhaug er død, og han er tysk mester både i lag og individuelt.Åge og Gloria Storhaug Stiftelse – Om Åge Storhaug , besøkt 18. april 2012.  

I perioden 1974–1983 var han trener for det norske herrelandslaget i turn. Han var trener også i Vest-Tyskland, og han har vært gjestelandslagstrener i Spania, Brasil, Hellas, Sør-Afrika og USA. I 1966 gav han ut boka Med helskru.  Åge var svært interessert i språk og snakket ni europeiske språk.

 Utmerkelser 
 1961 Morgenbladets gullmedalje. 
 2004 Æresmedlem i Norges Gymnastikk- og Turnforbund.
 2008 Klepp Kommunes Kulturpris
 2008 Kongens fortjenstmedalje i gullFylkesmannen i Oslo og Akershus - Kongens gull til Åge Storhaug, besøkt 18. april 2012.

 Bøker 




 Referanser 

 Eksterne lenker 


Kategori:Norske turnere
Kategori:Norske turntrenere
Kategori:Deltakere for Norge under Sommer-OL 1960
Kategori:Gymnaster under Sommer-OL 1960
Kategori:Deltakere for Norge under Sommer-OL 1964
Kategori:Gymnaster under Sommer-OL 1964
Kategori:Kongens fortjenstmedalje i gull
Kategori:Personer fra Klepp kommune
Kategori:Kongepokalvinnere i gymnastikk og turn
Kategori:Storhaug-familien
Kategori:Norgesmestere i turn